钦定古今图书集成/明伦汇编/氏族典/第560卷 > 司马德戡
## 钦定古今图书集成/明伦汇编/氏族典/第560卷 > 司马德戡

按《隋书司马德戡传》：“德戡，扶风雍人。父元谦，仕都督。
德戡幼孤，以屠豕自给。开皇中，为侍宫，渐迁至大都
督。从杨素出讨汉王谅，充内营左右，进止便辟，俊辩
多奸计，素大善之，以勋授仪同三司。大业三年，为鹰
扬郎将，从讨辽左，进位正议大夫，迁武贲郎将。炀帝
甚昵之，从至江都，领左右备身。因隋末大乱，乃率骁”
果谋反。既获炀帝，与其党推化及为丞相。化及首封
德戡为温国公，仍统本兵。化及意甚忌之，以为礼部尚书，外示美迁，实夺其兵也。由是愤怨。行至徐州，舍
舟登陆，令德戡将后军，乃与赵行枢、李本、尹正卿、宇
文导师等谋袭化及。迁延未发，化及执之，命送幕下，
缢而杀之。